Și, mai ales, de ce oi fi presupus din prima că doamna în vîrstă nu va face decît să amplifice scandalul? Pentru că om fi văzut prea mulți bătrîni acriți și violenți în toate felurile în ultima vreme? Pentru că, într-adevăr, unii ne par într-atît de înveninați că par gata să-ți ia gîtul dacă ar putea? Pentru că ni se pare că toate autobuzele sînt pline de ei la orice oră? Pentru că toți au pechinezi antipatici? Că sînt depășiți, învechiți, răi, că votează același lucru din ’90 încoace și pentru că se uită la Antena 3 și cred tot ce li se spune acolo? Nu știu.